Slegs een week oor vir belastingopgawesArgieffoto Die Suid-Afrikaanse Inkomstediens (SAID) het Donderdag gewaarsku daar is nog net sewe dae oor vir individue om hul persoonlike belastingopgawes te voltooi. Die laaste datum vir indiening is Woensdag 31 Oktober. Janine Mqulwana, woordvoerder van die SAID, het gesê die SAID sal Saterdag (27 Oktober) tussen 08:00 en 13:00 ook beskikbaar wees om belastingbetalers via hul inbelsentrum by te staan met hul opgawes. “eFiling is 24 uur per dag, sewe dae per week beskikbaar. Belastingbetalers word aangemoedig om aanlyn te gaan om die rye te vermy.” Mqulwana het ook interessante statistieke bekendgemaak oor eFiling. Tot op hede het die stelsel sowat 25 000 indienings per dag hanteer, maar kan tot 150 000 hanteer in die lig van die indienings wat na verwagting sal toeneem nader aan die indiendatum. “In een stadium vandeesweek het 20 000 belastingbetalers op presies dieselfde tyd by ons stelsels aangemeld.” Opgawes word op dieselfde dag wat dit ingedien word, geassesseer. Mqulwana het ook gewaarsku dat administratiewe boetes tussen R200 en R15 000 opgelê sal word vir opgawes wat laat ingedien word, ná 1 November.